Κομήλι Λευκάδας

Το Κομήλι ή Κομηλιό είναι ορεινό χωριό της Λευκάδας στην Περιφερειακή Ενότητα Λευκάδας.

Γεωγραφικά - Ιστορικά στοιχεία 
Το Κομήλι βρίσκεται προς την δυτική πλευρά του νησιού και τις δυτικές πλαγιές του όρους Ελάτη σε υψόμετρο 520 μέτρα και απέχει 27 χλμ. Ν.-ΝΔ. από την πόλη της Λευκάδας. Το χωριό μαζί με τα νοτιότερα Αθάνιο και Δράγανο είναι τα περισσότερο απομονωμένα από τα υπόλοιπα χωριά, λόγω της μορφολογίας της Ελάτης, στη νοτιοδυτική περιοχή του νησιού όπου είναι οι παραλίες Εγκρεμνοί και Πόρτο Κατσίκι. Αξιοθέατό του είναι ο ναός του Αγίου Αθανασίου κτισμένος την περίοδο της Τουρκοκρατίας, κρυμμένος σχεδόν μέσα στη γη.  

Αναφέρεται επίσημα, μετά την Ένωση των Επτανήσων (1864), το 1866 στο ΦΕΚ 9Α - 28/01/1866 ως Κομιλιό να προσαρτάται στον τότε δήμο Απολλωνίων ενώ το 1912 στο ΦΕΚ 261Α - 31/08/1912 να διορθώνεται το όνομά του σε Κωμυλιό και να ορίζεται έδρα της ομώνυμης νεοϊδρυθείσας κοινότητας. Το 1940 το όνομα ξαναδιορθώνεται σε Κομήλιον. Σύμφωνα με το πρόγραμμα Καλλικράτης, αποτελεί την τοπική κοινότητα Κομηλίου που ανήκει στη Δημοτική Ενότητα Απολλωνίων του Δήμου Λευκάδας και σύμφωνα με την απογραφή του 2011 έχει πληθυσμό 40 κατοίκους.

Εξωτερικοί σύνδεσμοι 

 Η Λίμνη στο Κομηλιό Λευκάδας στον ιστότοπο https://aromalefkadas.gr/
 Κομηλιό Επίσημη ιστοσελίδα του Συλλόγου Απανταχού Κομηλιωτών και Φίλων «Η Παναγιά» και της Κοινότητας Κομηλιού του Δήμου Λευκάδας

Παραπομπές

Χωριά της Λευκάδας